קניון איילון

קניון איילון הוא מרכז קניות הממוקם בעיר רמת גן, סמוך לאצטדיון רמת גן. הקניון, מקבוצת עזריאלי (שבבעלות איש העסקים דוד עזריאלי), נחנך רשמית ב-6 באוגוסט 1985. היסטוריה הקמת הקניון החלה בשנת 1982, אז אישרה הוועדה המקומית לתכנון ובנייה את תוכנית הקמתו, על שטח שנרכש תמורת חמישה מיליון דולר מעיריית רמת גן ממזרח לאצטדיון רמת גן. ומינהל מקרקעי ישראל על ידי חברת "קנית", שהייתה בשליטת דוד עזריאלי. בינואר 1984 דנה עיריית רמת גן בביטול התחייבותה לפרויקט, לאחר שנחשף כי העירייה קיבלה 2.5 מיליון דולר עבור הקרקע, אך ראש העירייה הקודם ישראל פלד התחייב שהעירייה תבצעה עבודות תשתית ופיתוח עבור הקניון בסכום של 2.5 מיליון דולר. בנוסף העמידה העירייה את מגרשי החנייה הסובבים את הקניון לרשותו ללא תשלום. חברת "סולל בונה" זכתה במכרז להקמת שלד הקניון והתחייבה לבנות אותו תוך 10 חודשים. במהלך 1984 נחתמו הסכמי שכירות עם דיירי עוגן, רשת "היפרכל" של "שופרסל", סופר-פארם, בנק לאומי וכלבו של ה"שקם". עלות הקמת הפרויקט הייתה 30 מיליון דולר. בניית הקניון הושלמה בקיץ 1985 ורוב החנויות החלו לפעול עוד לפני הפתיחה הרשמית. טקס הפתיחה של הקניון נערך ב-6 באוגוסט 1985 בנוכחות השרים גדעון פת, אברהם שריר, יצחק מודעי, יגאל הורביץ וחיים קורפו, ראש עיריית רמת־גן, אורי עמית, נגיד בנק ישראל משה מנדלבאום, יושב ראש הסוכנות אריה דולצ'ין ושגריר קנדה בישראל. זמן קצר לאחר הפתיחה פרץ סכסוך בין עיריית רמת גן ועזריאלי, שהגיש נגדה תביעה על שלא השלימה את עבודות הפיתוח סביב הקניון כפי שהתחייבה. עיריית רמת גן מצדה לא נתנה היתר בנייה להקמת הקומה השנייה של הקניון. ב-14 באוקטובר 1993 נפתח בקניון איילון הסניף הראשון של רשת מקדונלד'ס בישראל. ב-1999 בוצע בקניון שיפוץ בהשקעה של 4 מיליון דולר, שכלל החלפת הריצוף, התקרה והתאורה. השם "קניון" קניון איילון לא היה הקניון הראשון שהוקם בישראל, קדם לו הדיזנגוף סנטר. אך הוא הראשון שעשה שימוש בשם "קַניון". מילה שנכנסה לשפה העברית עם הקמתו של קניון איילון. את השם "קניון" המציא היזם, דוד עזריאלי עצמו, והוא שילוב של המילים "קניה" ו"חניון". השם נקלט בעברית ומשמש מאז לתיאור מרכזי קניות דומים. מבנה הקניון הקניון נבנה על מגרש בשטח של 65 דונם, 22 דונם מהמגרש הוקצבו לבנייה ו-43 דונם לחניה ולשטחים ציבוריים. הקניון מקורה וממוזג. החלק המקורי של הקניון, ובו כ-125 חנויות ועסקים, נמצא בקומת הקרקע ושטחו 25,000 מ"ר. לצד הקניון שוכן חניון גדול שבו כ-2,350 מקומות חניה לא מקורים. הבניין תוכנן על ידי קבוצת עזריאלי ואת תוכניות העבודה ביצע האדריכל נחום זולוטוב. האגף החדש של הקניון בעקבות הצלחת הקניון הודיעה חברת "קנית", בינואר 1987, על הקמת קומה שנייה, שהתשתית לה הוכנה כבר בזמן הקמתו. אך תוכנית המתאר שאושרה במקור לא אפשרה הוספת קומה ופרצה גם מחלוקת עם העירייה על גובה היטל ההשבחה עבור התוספת, ובינואר 1997 הודיע עזריאלי כי ויתר על התוכנית. בשנת 2002 שוב החלו הליכי התכנון להקמת הקומה הנוספת. בדצמבר 2004 החלו עבודות להוספת שתי קומות חדשות ובהן קומפלקס בתי קולנוע של רשת "פלאנט". באזור החדש הוקמו 15 אולמות קולנוע ומסעדות מזון מהיר. מרכז בתי קולנוע החדש החליף את קולנוע "רב חן" (שנקרא קודם "רב-גן"), בו היו ארבעה אולמות בלבד והיה חלק מהקניון מאז פתיחתו. המקום בו היו ממוקמים בתי הקולנוע הישנים הוסב לשדרת חנויות חדשה ובה כ-10 חנויות. המתחם הושלם ביולי 2006. בשנת 2009 אושרה להפקדה תוכנית להרחבת הקומה השנייה בקניון. בסוף 2013 הוחל בבניית הקומה השנייה בהשקעה של 200 מיליון שקלים, וזו נפתחה ב־10 במרץ 2015. בקומה החדשה 25 חנויות. השפעת הקניון על המסחר בסביבתו עם פתיחתו זכה הקניון להצלחה רבה והוא משך אליו קונים מכל רחבי גוש דן. הוא גם משך עסקים אחרים לסביבתו, דוגמת "דן דיזיין סנטר", שהפכה אזור תוסס מסחרי ומבוקש לכל גוש דן. מצד שני נטען עליו שפגע במסחר במרכז רמת גן ברחובות ביאליק והרצל. הוא גם היה מרכז הקניות הראשון בישראל שתוכנן כמבנה סגור, עם חזיתות אטומות לרחוב וסביבו חניונים, שאינו משתלב עם סביבתו ומעודד את השימוש ברכב. עיצוב שהועתק לרוב הקניונים שנבנו אחריו בישראל. תחבורה ציבורית ערך מורחב – מסוף קניון איילון בסמוך לקניון ישנו מסוף אוטובוסים ממנו יוצאים קווי אוטובוס עירוניים ובינעירוניים רבים לאזור גוש דן והדרום. בתרבות בסוף שנות ה-80 צולם בקניון קליפ לשירו של אהוד בנאי, "עבודה שחורה". בתחילת שנות ה-90 צולמו בקניון מספר סצנות לפרקים של סדרת הנוער "עניין של זמן". מספר מערכונים של התוכנית "הקומדי סטור" צולמו בקניון. קישורים חיצוניים אתר האינטרנט הרשמי של קניון איילון הערות שוליים